作者：陈德武
词牌/韵律：望海潮

paragraphs: 南冠一载，西流万里，离怀孰不伤情。
富贵邯郸，雨云巫峡，回头一梦空惊。
谁辱又谁荣。
问当时道德，今日功名。
楚水吴山，向来多少送和迎。
长安古道长亭。
叹马啼不驻，车辙难停。
薇老首阳，芝深商谷，时遥雾拥云平。
此意已羞评。
但金缄白雪，锦佩青萍。
采竹昆仑，有时吹作凤凰鸣。